钦定古今图书集成/明伦汇编/官常典/第383卷 > 严郢
## 钦定古今图书集成/明伦汇编/官常典/第383卷 > 严郢

按《唐书》本传，“郢字叔敖，华州华阴人。父正诲，以才吏
更七郡，终江南西道采访使。郢及进士第，补太常协
律郎，守东都太庙。禄山乱，郢取神主秘于家。至德初，
定洛阳，有司得以奉迎还庙，擢大理司直。吕𬤇镇江
陵，表为判官。方士申泰芝以术得幸肃宗，遨游湖衡
间，以妖幻诡众，奸赃钜万。潭州刺史庞承鼎按治，帝”
不信，召还泰芝，下承鼎江陵狱。郢具言泰芝左道，帝
遣中人与𬤇杂讯，有状，帝不为然。御史中丞敬羽白
贷泰芝，郢方入朝，急辨之。帝怒叱郢去。郢复曰：“承鼎
劾泰芝诡沓有实。泰芝言承鼎《验左》不存，今缓有罪，
急无罪，臣死不敢如诏。”帝卒杀承鼎，流郢建州。泰芝
后坐妖妄不道诛。代宗初，追还承鼎官，召郢为监察
御史，连署帅府司马。郭子仪表为关内、河东副元帅
府判官，迁行军司马。子仪镇邠州，檄郢主留务。河中
士卒不乐戍邠，多逃还，郢取渠首尸之，乃定。岁馀，召
至京师，元载荐之帝。时载得罪不见用，御史大夫李
栖筠亦荐郢。帝曰：“是元载所厚，可乎？”答曰：“如郢材力，
陛下不自取，而留为奸人用邪？”即日拜河南尹、水陆
运使。大历末，进拜京兆尹。严明持法，令疾恶抚穷，敢
诛杀盗贼，一衰减隶官匠丁数百十人，号称职。宰相
杨炎请屯田丰州，发关辅民凿陵阳渠，郢习朔边，病
利，即奏：“旧屯肥饶地，今十不垦一，水田甚广，力不及
而废。若发二京、关辅民浚丰渠营田，扰而无利。请以
内苑莳稻验之，秦地膏腴，田上上，耕者皆畿人，月一
代，功甚易。又人给钱，月八千，粮不在。然有司常募不能足，合府县共之，计一农岁钱九万六千，米月七斛
二斗，大抵岁僦丁三百，钱二千八百八十万，米二千
一百六十斛，臣恐终岁获不酬费，况二千里发人出
塞，而岁一代乎？又自太原转粮以哺私出，资费倍之，
是虚畿甸，事空傜也。”郢又言：“五城旧屯地至广，请以
凿渠粮，俾诸城夏贷冬输。取渠土布帛给田者，令据
直转榖，则关辅免调发，而诸城辟田。”炎不许，渠卒不
成，弃之。御史台请天下断狱一切待报，惟杀人许偿
死。论徒者得悉徙边。郢言：“罪人徙边即流也，流有三
而一，用之诚难。且杀人外”，犹有《十恶》伪造用符印彊
光火诸盗。今一徙之法太轻，不足禁恶。又罪抵徒，科
别差殊。或殴伤夫妇，离非义绝，养男别姓，立嫡不如
式，私度关冒户等不可悉，而与《十恶》同徒，即轻重不
伦。又按京师天下聚论徒者至广，例不覆谳。今若悉
待报有司，断决有程，月不啻五千狱，正恐牒按填委，
章程紊挠。“且边及近边犯死、徒、流者若何为差？请下
有司更议。”炎恶异己，阴讽御史张著劾郢匿发民浚
渠，使怨归上，系金吾、长安中日，数千人遮建福门讼
郢冤。帝微知之，削兼御史中丞。人知郢得原，皆迎拜。
会秋旱，郢请蠲租税，炎令度支御史按覆，以不实罢
为大理卿。炎之罢，卢杞引郢为御史大夫，共谋炎罪，
即逮捕河中观察使赵惠伯下狱，楚掠惨棘，锻成其
罪，卒逐炎崖州，惠伯费州。天下以郢挟宰相报仇为
不直。然杞用郢败，炎内忌郢才，因按蔡廷玉事，杀御
史郑詹，出郢为费州刺史。道逢柩殡，问之，或曰：“赵惠
伯之殡。”郢内惭，忽忽岁馀卒。